Marius Fransman koop glo stemmeMarius Fransman “Die valse bewerings is net dit: ongegronde bewerings deur twyfelagtige bronne,” het die ANC in die Wes-Kaap gesê. “Dit [die bewerings] het ten doel om die ANC by ŉ sogenaamde skandaal te betrek wat nie bestaan nie. Die ANC het nooit vir iemand kontant aangebied in ruil vir stemme nie.” Die Sunday Times berig dat Fransman glo steun vir die ANC probeer werf het deur groot bedrae geld vir bruin kiesers aan te bied in ŉ poging om die provinsie, wat tans onder beheer van die DA is, terug te wen. Volgens die berig het dié poging nou erg skeefgeloop en eis die beoogde begunstigdes, naamlik die Kaapse Klopse, dat Fransman sy beloftes moet nakom en bedrae van tot R1 miljoen moet betaal. Die ANC voer aan dié bewerings is niks nuut nie en dat dit al voorheen gepubliseer is. “Tog word dié gediskrediteerde storie deur mense met donker bymotiewe, weer opgedis as nuut en nuuswaardig as deel van ‘n smeerveldtog teen die ANC en sekere leiers.” Fransman het ook die bewerings ontken. “Nóg die ANC nóg ek as voorsitter en of individu het enige beloftes en of ooreenkomste aangegaan om enige organisasie of lid van die Kaapse Klopse te betaal in ruil vir ŉ stem vir die ANC,” het Fransman in ŉ verklaring gesê.